google/wiki40b huggingface dataset:
Scott Carson

Liverpool

Carson kom fra Leeds United i 2005 og ble med det manager Rafael Benitez' første engelske signering for om lag 12 mill. kroner. Han har siden overgangen i januar 2005 spilt fire kamper for klubben som vant mesterligaen i samme år. Deriblant sin debut i tapet mot Newcastle United og Mesterligadebuten i seieren mot Juventus.

Lån hos andre klubber

Sesongen 2006-2007 spilte han på utlån til Charlton og tok raskt over som førstemålvakt. Til da hadde den jobben tilhørt Thomas Myhre. Carson debuterte for Charlton mot West Ham 19. august 2006, og imponerte stort med draktnummer 36, i en sesong der selve laget slet med dårlig form. Med grunnlag i hans gode spill fikk han tittelen Charlton's Player of the Year, valgt av klubbens fans. Derfor ble Scott Carson hentet tilbake til Liverpool, for å gi den etablerte José Reina kamp om den ene målvaktsplassen. Etter en bra sesong på utlån hos Charlton Athletic, vendte Carson tilbake til Liverpool FC. Selv om Dudek hadde gått til Real Madrid var Carson fremdeles bak Pepe Reina som førstevalg i Merseyside-klubben, noe som fikk Scott til å bli bekymret for sin landslagsplass om han forble i Liverpool.
10. august 2007 ble Carson igjen utlånt, denne gang til Aston Villa for £2million, trass i at Benitez hadde sagt at Carson ville bli for å bli 2. keeper bak Pepe Reina. Carson trodde at hans sjanser til en landslagskarriere ville bli hindret av nok et år på benken, og etter en samtale med Benitez, fikk han lov til å gå på utlån, mens Liverpool hentet Charles Itandje fra Lens som 2. keeper. 10. november 2007 avslørte Carson at Villa og Liverpool hadde fremforhandlet en avtale om å gjøre lånet til en permanent overgang, til en verdi av mellom £8-10m, noe som ville gjort han til den dyreste keeperen i Storbritannia på den tiden.
Sommeren 2008 ble det kjent at Carson var på vei vekk, og 14. juli 2008 skrev BBC News at Stoke City hadde fått akseptert et bud på Scott. West Bromwich Albion fikk også et bud på Carson akseptert.

West Bromwich Albion FC

18. juli 2008 skrev Carson under på en fireårskontrakt med «The Baggies» etter at klubbene ble enige om en overgangssum på £3.25millioner, som kan stige til £4millioner etterhvert.

Landslagsspill

Carson ble kalt opp til Englands U-21 tropp i 2003, til tross for sin unge alder (18) og at han ikke ennå hadde spilt en førstelagskamp for Leeds. Han er nå spilleren som står med flest kamper for U-21, med 28 kamper som han nådde under UEFAs U-21 mesterskap. I 2006 ble Scott Carson tatt ut til Englands VM-tropp, som erstatter for en skadet Robert Green, men fikk ikke spilt én eneste kamp.
Diloboderus

Utseende

Middelsstore (ca. 20 millimeter), svarte biller. Hannene ligner sterkt på de mye større artene i gruppen Oryctini. De har et langt, krumt horn hå hodet og to tettsittende, kraftige horn på pronotum. Alle hornene har en brem av lange, gule hår på innsiden. Det vanlige hos hornbiller er at hornene blir forholdsvis større jo større individet er (allometri), men denne lille arten har noen av de største hornene i forhold til kroppsstørrelsen. Som vanlig hos hornbiller mangler hunnen horn.

Levevis

Larvene lever i jorda, i et utgravd kammer.
Arten kan gjøre en del skade i jordbruk og i hager ved at larvene eter røtter og knoller.

Utbredelse

Slekten finnes i det sørlige Brasil og i Argentina.
Kieglekroa

Kieglekroa var en pub i Holstveita i Midtbyen i Trondheim. Kieglekroa ble åpnet i 1962 ved at senere statsminister Per Borten kastet den første kula på pubens kjeglebane. Den brant ned natt til 5. desember 2014, i det som trolig var en påsatt brann, og åpnet igjen 19. november 2015.
Toy (tyggegummi)

Toy var et svensk tyggegummimerke som ble lansert i Norge i 1934. Det var veldig populært i Norge fra 1960- til 80-årene. I store deler av Finnmark bruker man fortsatt Toy som ordet for tyggegummi.
Merket slo igjennom med ett av tidenes kanskje mest kjente slagord i Norge: «Ta det rolig, tygg Toy.» 
Produksjonen av Toy ble stanset i 1998. Dermed «døde» ett av Norges mest kjente varemerker. Dette har i ettertid blitt brukt som kroneksempelet på hvordan et markedsledende produkt kan gå fra toppen til bunnen i løpet av et par år. I Toys tilfelle fulgte man ikke strukturendringene i markedet. Toys dødsstøt var inntreden av sukkerfri tyggegummi. Daværende eier Freia mente at sukkerfri tyggegummi ikke kom til å bli noe stort, men sverget til sukker i Toy-resepten for å kunne ha best mulig smak. Dette viste seg å være en grov feilvurdering. I dag er nesten all tyggegummi på markedet sukkerfri. 
I forbindelse med Toys 70-årsjubileum i 2005 lanserte nåværende eier Leaf en sukkerfri variant. Re-lanseringen ble en suksess, men var bare et begrenset opplag. I 2009 lanserte også Leaf en ny sukkerfri tyggegummi under merkenavnet Läkerol, hvor de også bruker Toy-merket på pakken og sa at dette var "original flavor" av Toy.
Alfred Beit

Bakgrunn

Beit var født i Hamburg i Tyskland og var den eldste sønnen og den nest eldste av seks barn i en jødisk familie. Hans far var en fremgangsrik handelsmann i Hamburg. Beit ble lærling i Jules Porgès & Cie, diamantfirmaet i  Amsterdam.

Karriere

Han ble sendt til Kappkolonien i 1875 av sitt firma for å kjøpe diamanter etter diamantstreiken i Kimberley. Han ble forretningsvenn av Cecil Rhodes, og de satte i gang med å kjøpe ut foretak og å eliminere motstandere som Barney Barnato. Han ble raskt med i en gruppe investorer som skaffet seg kontroll over kravene til diamantgruvene Central, Dutoitspan og De Beers. Rhodes var den aktive politikeren, og Beit sørget for planlegging og finansiell støtte.
Beit utvidet i 1886 sine interesser til de nyoppdagede gullfeltene i Witwatersrand. I sine forretningsforetak der brukte han investorene Hermann Eckstein og Joseph Benjamin Robinson. Han grunnla Robertson Syndicate og firmaet Wernher, Beit & Co. Han importerte gruveingeniører fra USA og var blant de første som adopterte dype gruver. Rhodes inngikk en avtale med Lobengula. Beit grunnla British South Africa Company som et resultat av dette i 1888. Beit ble guvernør på livstid i De Beers i tillegg til direktør i tallrike andre selskaper som Rand Mines, Rhodesia Railways og Beira Railway Company.
Beit flyttet i 1888 til London hvor han følte han hadde større forutsetninger for å styre sitt finansielle imperium og støtte Rhodes i hans sørafrikanske ambisjoner. Beit flyttet inn i Tewin Water, nær Welwyn, et stort bolighus med victorianske tillegg og 28 km², mens Julius Wernher til slutt kjøpte Luton Hoo med 21,1 km² noen få kilometer unna.
Inspirert av Rhodes' imperialistiske visjon deltok han i planleggingen og finansieringen av det mislykkede Jameson-raidet sent i 1895 som var ment å utløse et kupp i Den sørafrikanske republikk. Som et resultat av dette spetakkelet, gikk Rhodes av som statsminister, og både han og Beit ble funnet skyldig av undersøkelsen til underhuset. Beit måtte trekke seg som direktør i BSAC, men ble valgt til visepreseident i selskapet noen få år senere.
I sitt testament satte han opp Beit Trust hvor han gav store summer til utvikling av infrastruktur i det sentrale og sørlige Afrika, til universitetsutdanning og forskning i Sør-Afrika, Rhodesia (£1 200 000), Storbritannia og Tyskland.
Beitbridge, grensebyen mellom Zimbabwe og Sør-Afrika er opplalt etter ham.
Burketown (Queensland)

Geografi

Burketown ligger 2115 kilometer nordvest for delstatshovedstaden Brisbane. Den nærmeste byen er Cloncurry som ligger 480 kilometer sør. Burketown ligger rundt 30 km inne i landet fra Carpentariabukta langs Albert River.

Historie

Byen ble oppkalt etter oppdageren Robert O'Hara Burke som døde kort tid etter å ha krysset Australia på langs (sør-nord) i 1860 – 61. De første europeiske bosetterne kom ikke lenge etter.

Klima

Burketown har varme, fuktige sommere og varme, tørre vintre. Desember er den varmeste måneden med makstemperaturer opp til 35,5 grader.

Morning glory cloud

Mellom månedene august og november opplever området et sjeldent meteorologisk fenoment kalt «Morning Glory» som består av avlange skyer, noen opp til 1000 km lange. Disse skyene gir god oppdrift og har gjort Burketown til et samlingsted for seilflyentusiaster.
3+

Konsept/innhold

Kanalen kjørte ungdommelig med ZTV på ettermiddag og tidlig kveld. Deretter var det bred underholdning med innkjøpte talk show som The Late Show with David Letterman og Ricki Lake. I helgene viste kanalen sport.
3+ (og TV6) sendt 270 episoder av det amerikanske talkshowet til Ricki Lake. Programmet var 3+ mest sette program og da kanalen ble nedlagt ble programmet flyttet over til TV3.
Kanalen sendte også mange program i reprise. Noe som forøvrig kom til yttrykk hos Dagbladets TV-anmelder da kanalen viste filmen Bruce Lee Fights Back flere ganger over kort tid. «...vist utallige ganger på denne kanalen. Er det ikke snart på tide å kjøpe inn en ny film?», skrev TV-anmelderen.

Søsterkanaler

De danske kanalene ZTV Danmark, TV6 Danmark og Sportskanalen gjennomgikk en tilsvarende prosess i 1996 og ble til TV3+.

Seertall og dekningsgrad

Kanalen hadde like etter lanseringen en dekningsgrad på 27% (ca. 1 million potensielle seere).
Ricki Lake var kanalens meste populære program med opp til 18 000 seere. Egenproduserte programmer fra ZTV-redaksjonen ble sett av rundt 5000 personer. Blant annet POP TV Live.
En måling utført i september viste at kanalen hadde mindre enn 10 000 seere på 80 prosent av programmene.

Avvikling

Den 1. oktober avviklet kanalen sine sendinger med øyeblikkelig virkning. Kanalen hadde da slitt med svært lave seertall og tilsvarende dårlig økonomi. Styret Modern Times Group, som stod bak 3+, mente i tillegg at den forsterkede konkurransen etter at NRK2 kom på luften og det faktum at kanalen ikke oppnådde noen avtale om videresending via Norsk Lokal TVs stasjoner, var medvirkende til at kanalen måtte legges ned. Kalle Lisberg i TV3 opplyste i tillegg at driftsunderskuddet for 3+ var på vel 30 millioner kroner. Både ledelsen og medarbeiderne i kanalen gav distribusjonen skylden for at kanalens avvikling. Kanalen valgte å satse på digital distribusjon og ifølge kanalsjefen var det noe som var litt forut for sin tid. På grunn av dette kunne bare 28 prosent kunne få kanalen inn i stua si og dermed sviktet annonsørene.
Fjolde

Fjolde (dansk), Viöl (tysk) eller Fjåål (frisisk) er en landsby og kommune i Nordfrisland krets i delstaten Slesvig-Holsten. Byen ligger nord for Arlån mellem Husum og Slesvig by i Nørre Gøs Herred (tysk: Nodergoesharde).
Kommunen samarbeider på administrativt plan med andre kommuner i Fjolde kommunefellesskap (Amt Viöl).

Fjoldemadonna

Under opprydding på St. Christopheruskirkens loft i 1900 fant man den såkalte Fjoldemadonna. Skulpturen viser en sittende madonna med barn. Den er skapt av en anonym kunstner omkring midten av 1200-tallet med kjennskap til nordfransk gotisk kunst. I 1901 kjøpte Museumsbjerget i Flensborg madonnaen, som nå er en del av deres utstilling. Fjoldemadonnaen er litt skadet. Kronen er defekt og Mariafiguren mangler høyre hånd. Også barnet mangler begge hender, og det er revner i treet.
Kirken har siden fått en vellignende kopi anbragt i en nisje i korbueveggen som erstatning.

Fjoldedialekt

I området omkring Fjolde ble det inntil 1900-tallet talt den sønderjyske dialekt Fjoldemål, som holdt seg lenger her enn i omegnen på grunn av sognets isolerte beliggenhet mellom åer, enger og heder. Fjoldemålet var en av de mest arkaiske danske dialekter og hadde blant andet bevart personbøying av verb. Dialekten er velbeskrevet i ordbøker og andre vitenskapelige skrifter.
Nob

Nob (hebraisk for «høyt/hellig sted»)  er et sted i oldtidens Israel som nevnes seks ganger i den hebraiske Bibelen (det gamle testamente).
Stedet kan ha vært lokalisert i nærheten av Bakurim i området som lå øst for Jerusalem, ikke langt fra Oljeberget, eller muligens lengre nord ved Tell Shuafat. Det er sannsynlig at det tilhørte Benjamins stamme ved at Jerusalem lå på grensen mellom Benjamins og Judas stamme.
I henhold til Bibelen er det til Nob hvor David flykter til ypperstepresten Ahimelek, og hvor han mottar Goliats sverd, hvor det ble oppbevart. Senere kommer kong Saul til Nob med edomitten Doeg. Saul var rasende for at Ahimelek hadde gitt hjelp til David, og fikk Doeg til å drepe Ahimelek og alle de andre prestene. Deretter ble alle menn, kvinner og barna i byen drept.
Nob er også nevnt ved senere hendelser i Jesajas bok forbindelse med at Assyria angrep Israel, og i Nehemjas bok i forbindelse med tilbakevendingen  fra landflyktigheten i Babylon.
Høgskolen i Vestfold

Historikk

HiVe ble etablert 1. august 1994 som et resultat av at tre statlige høgskoler i Horten og Tønsberg ble slått sammen som en del av Høgskolereformen i 1994. De tre høgskolene som fusjonerte var Eik lærerhøgskole, Høgskolesenteret i Vestfold (tidligere Tønsberg Maritime Høgskole og Horten ingeniørhøgskole) og Vestfold sykepleierhøgskole. De fire høyskolene hadde allerede fra 1989 samarbeidet om å tilby et studium i økonomi og administrasjon. 
Høgskolen i Vestfold var lokalisert i Borre utenfor Horten og på Eik utenfor Tønsberg fram til studiestart 2010, da all virksomhet ble samlokalisert på Bakkenteigen i Borre.
Høgskolen i Vestfold ble slått sammen med Høgskolen i Buskerud fra 1. januar 2014 til én institusjon under navnet Høgskolen i Buskerud og Vestfold (HBV).
Ardeocomus

Utseende

En middelsstor, avlang, ensfarget gråbrun trebukk, bare de brunrøde lårene er annerledes fargede. Antennene er slanke og omtrent så lange som kroppen, pronotum har rundede sider med en liten tann, dekkvingene er parallellsidige.

Utbredelse

Arten lever i det østlige Brasil.
NM i bandy 2014

Det 97. norgesmesterskapet i bandy ble arrangert vinteren 2013/14 og vunnet av Stabæk Idrettsforening etter finaleseier 5-2 over Ready. Stabæk vant sitt 20. norgesmesterskap, mens tapende finalist Ready var i sin første NM-finale siden 1927.

Avvikling

Norgesmesterskapet ble spilt i perioden 6. november 2013 – 9. mars 2014. Det ble avviklet et seriespill med åtte lag der alle lagene møtte hverandre tre ganger. Etter seriespillet var det et sluttspill der de to best plasserte lagene gikk rett til semifinale, mens de fire neste måtte gå veien om kvartfinale. De to dårligst plasserte lagene i serien måtte spille kvalifisering mot de to beste lagene i den nest øverste divisjonen om retten til å få spille i eliteserien i 2014/15.
Norgesmesterskapet ble avgjort med finale i en enkelt kamp på Marienlyst i Drammen 9. mars.
Jasmin Burić

Landslaget

1. juni 2008 fikk han sin første landskamp for Bosnia-Hercegovina mot Aserbajdsjan.
Nansenparken

Nansenparken er en 200 dekar stor park for rekreasjon på Fornebu i Bærum, innviet 2. september 2008.
Navnet kommer av at polarhelten Fridtjof Nansen bodde like ved, og hans sønn Odd Nansen var arkitekten som tegnet Fornebu lufthavn (1939–98).
Bærum kommune valgte i 1998 idéutkastet til finske Pekka Helin/Tuomo Siitonen (etablert 1979), mens norske Lindheim & Bjørbekk var arkitektene bak landskapet, bygget fra 2004 under ledelse av Norconsult. Midt i parken ble det anlagt en stor dam. Ved inngangen ligger Café Odonata.
Parken kostet 100 millioner å bygge. Pengene kom fra salget av Fornebu lufthavn, som ble lagt ned ti år tidligere.
Det var Heidi Grande Røys som åpnet parken. I 2010 ble parken nominert til den spanske landskapsprisen Rosa Barba European Landscape Prize. Året etter (i 2011) ble det avduket en statue av Nansen og i 2013 fikk parken Bærum kommunes arkitekturpris. Den ble kåret til Årets grønne park i 2013 av Norske anleggsgartnere, miljø- og landskapsentreprenører (NAML). I 2016 ble det meldt at mye av parken råtner.
Øya (Trondheim)

Øya er en bydel i Trondheim kommune, Sør-Trøndelag. Bydelen ligger på ei halvøy dannet av en elveslynge, syd for Nidelva, nær sentrum. I sørøst grenser Øya mot bydelen Elgeseter. St. Olavs hospital, Øya stadion og flerbrukshallen Trondheim Spektrum  (tidligere Nidarøhallen) ligger alle på Øya. Klostergata strekker seg gjennom hele bydelen. To gangbruer over Nidelva, Gangbrua og Nidareid bru og forbinder Øya med henholdsvis Kalvskinnet og Ila.

NTNU Campus Øya

Det medisinske fakultet ved NTNU holder til i bydelen, på NTNU Campus Øya. Det medisinske fakultet er samlokalisert med St. Olavs i integrerte sykehus- og universitetsarealer som benyttes til pasientbehandling, utdanning og forskning.
Bibliotek for medisin og helse, som tjener studenter og ansatte ved NTNU og Høgskolen i Sør-Trøndelag, er lokalisert i bygget Kunnskapssenteret på sykehusområdet.  Kunnskapssenteret huser også Medisinsk museum.
Jerry Doyle (skuespiller)

Familie

Doyle var gift med Andrea Thompson fra 1995 til 1997, da de ble skilt.  Thompson spilte forøvrig rollen som telepaten «Talia Winters» de to første sesongene av Babylon 5.
Doyle bor for tiden (2008) i Las Vegas sammen med sin forlovede.

Utdanning

Doyle gikk ut fra Pope John XXIII Regional High School i Sparta i New Jersey i 1974. Han spilte amerikansk fotball og basketball. Han fikk tilnavnet «Master of the Mach»; en referanse til hans kanarigule og sorte Ford Mustang.
Doyle fikk en Bachelor of Science grad i Aeronautics fra Embry-Riddle Aeronautical University, mens han også ble pilot. Han fløy som ordinær pilot noen år, før han ble aksjemegler i ca. 10 år. Da gjorde han et brått brudd med sin tidligere karriere, og ble skuespiller.

Babylon 5

Doyle spilte rollen som «Michael Garibaldi», den alkoholiserte sikkerhetssjefen for romstasjonen Babylon 5. Doyle var med i alle fem sesongene. Han har også spilt i flere av spin-off filmene basert på Babylon 5.

Politisk karriere

I 2000 prøvde Doyle uten hell å bli valgt til Representantenes hus fra Californias 24. Congressional district (Ventura County og Santa Barbara County) i det nordvestre av Los Angeles), for det Det republikanske parti. Han brøt senere med partiet, og har erklært seg som en uavhengig politiker.

Radiokarriere

Hver ukedag (fra 3PM-6PM ET) har Jerry Doyle sitt populære Jerry Doyle Show på the Talk Radio Network, selv om showet har ulik sendetid på ulike steder. Han er forskjellig fra andre konservative radioverter, som Sean Hannity og Rush Limbaugh, da hans fokus er ikke eksklusivt politisk i innhold.
På Doyles radioprogram har han laget frasen «Grapefruit Mentality», definert som det offentliges evne til å bli interessert i et objekt eller person, bare fordi media er det. Som et eksempel, forklarte Doyle at hvis det var segment hver kveld på tv der kameraet fokuserte på en grapefrukt, ville folk tilslutt reise lange avstander for å se den grapefrukten som var på tv.
Andre eksempler som Doyle bruker i forbindelse med «Grapefruit Mentality» er de religiøse eksemplene med bilder av jomfru Maria på en grillet ost, og en annen Maria sett på en bro i Chicago.  Det kan også referere til folks fascinasjon med kjendisrettssakene som mot Michael Jackson og Robert Blake.

Trivia

Doyle har fløyet for US Air Force, før han ble ordinær pilot, før han ble aksjemegler.
Doyle er gode venner med Michael Savage.
De Danske Skytteforeninger

De Danske Skytteforeninger (DDS) var Danmarks eldste idretts- og fritidsorganisasjon med røtter helt tilbake til starten av skytterbevegelsen i Danmark. DDS ble grunnlagt 10. februar 1861, og ble fusjonert med de Danske Gymnastik- og Idrætsforeninger (DGI) den 1. januar 2013. Hovedkvarteret til DDS lå i Vingsted mellom Vejle og Billund, som i dag har Nord-Europas største og mest omfattende skytebaneanlegg. De Danske Skytteforeninger sitt formål var å «ved skydning som idræt og andet kulturelt virke at fremme det folkelige foreningsarbejde».
Skyttersaken i Danmark begynte den 19. januar 1861 med et innlegg i avisen Fedrelandet av kaptein H. P.V. Mønsters hvor han argumenterte for å opprette skytterforeninger etter britiske National Rifle Association UK. Innlegget ble godt mottatt, og allerede den 10. februar 1861 ble det avholdt en stiftende generalforsamling i København. Her ble Centralkomitéen for Oprettelse af Skytteforeninger opprettet, som bestod av 15 høytstående personer.
Organisatorisk bestod DDS av 15 landdelforeninger med til sammen rundt 870 skytteforeninger. Landsdelforeningene fulgte de fleste steder eldre fylkeskommunale grenser, noe som forklarer at det mot slutten var flere amtsforeninger enn det var fylkeskommuner.
DDS var assosiert med DGI inntil 1. januar 2013, hvilket betydde at DGI også ivaretok DDS sine interesser i forhold myndighetene. Fra 1. januar 2013 fusjonerte DDS med DGI. Administrasjon av selve skytingen, skytteforeningenes våpenregistrering (SKV) samt våpenpolitiske saker ble videreført som nyopprettede DGI Skydning. Skydebaneforeningen Danmark ble skilt ut som en egen del som ivaretar økonomisk rådgivning og støtte til foreninger, administrasjon av Skyttebutikken samt Vingsted skytebaner.
NM i hopp uten tilløp 1989

NM i hopp uten tilløp 1989 var en del av NM i friidrett 1989.
Mesterskapet ble arrangert på Politihøgskolen i Oslo 4. mars. Arrangør var Oslo Politis IL.
SEAC

SEAC, forkortelse for South East Asian Comand var en alliert militær kommandostruktur som hadde til formål å koordinere de allierte (særlig de britiske) styrkene i India, Burma, Malaya og Sumatra under andre verdenskrig. SEAC ble opprettet i 1943 under ledelse av Lord Mountbatten, og ble først oppløst etter den indonesiske nasjonalrevolusjonen i 1946
SEAC samordnet styrker fra Storbritannia, Australia, New Zealand og USA. Kommandoen hadde særlig ansvar for luftstyrker, og utstyrte fly under sin kommando med egne merker, ikke ulike dem brukt av det australske flyvåpenet. Nestkommanderende var den amerikanske generalen Joseph Stilwell.
Indias innenriksminister

Innenriksministre - før og nå

Denne stillingen har tidligere vært innehatt av en lang rekke fremstående statsmenn og politikere fra India, som for eksempel Sardar Patel, Rajaji, Kailash Nath Katju, Govind Ballabh Pant, Lal Bahadur Shastri, Gulzarilal Nanda, Morarji Desai, Yashwantrao Chavan, Shankarrao Chavan, Giani Zail Singh, P. V. Narasimha Rao, Mufti Mohammad Sayed, Sardar Buta Singh, Indrajit Gupta, Lal Krishna Advani og Shivraj Patil. 
Shivraj Patil trakk seg fra stillingen som innenriksminister den. 30 november 2008, etter at han hevdet at han hadde et moralsk ansvar for terrorangrepene i Mumbai 26. november 2008. Han ble fulgt av P. Chidambaram, som er den nåværende innehaveren av denne stillingen.
Gustavsbergs OK

Historikk

Før 2005 hørte orienteringsavdelingen i Gustavsberg til som en avdeling i Gustavsbergs IF, som ble stiftet i 1906. Orienteringen fikk ikke sin egen avdeling i klubben før i 1948, selv om den første klubbmesteren i orientering ble kåret så tidlig som i 1927.
Orienteringsklubben har tidligere hatt flere løpere i stallen som har hevdet seg nasjonalt, spesielt på herresiden.
I klubbens storhetstid på andre halvdel av 80-tallet oppnådde Gustavsbergs IF gode resultater i orienteringssportens største klubbstafetter, Jukola og Tiomila. I 1976 hadde klubben sin første og eneste Jukola-triumf og vant deretter herrestafetten under Tiomila både i 1978 og 1980. De dominerte også Smålandskavlen på denne tiden og gikk til topps i herreklassen tre ganger. Seirene kom i 1978, 1979 og 1981.
Safirparadisfugl

Biologi

Arten trives i tropisk- og montan regnskog opp til middels høyde (typisk til omkring 700 moh., lokalt opp til 1 450 moh.). Den finnes nord på Cape York-halvøya i Australia og over det meste av Ny-Guinea, unntatt i de østlige og sørøstlige delene av øya.
Safirparadisfuglen er en ganske stor paradisfugl, med svakt nedoverbøyd halvlangt nebb og kort stjert. Hannen, som har gjennomgående mørk fjærdrakt med iriserende skalle, stupe og bryst, blir omkring 34 cm lang og veier typisk cirka 143–230 g. Hunnen, som har brun til rødbrun overside og hvit og brunspettet underside, blir cirka 28 cm lang og veier typisk 94–185 g.

Taksonomi

L. magnifica, som tidligere var klassifisert til slekten Ptiloris, har sammen med intercedens, paradisea og victoriae i senere tid blitt samlet til Lophorina. Dette har samlet de såkalte rifleparadisfuglene i én slekt. Disse regnes av og til som et artskompleks. Arten har ifølge NNKF per 12. april 2017 ikke et offisielt norsk navn.